ডিসেম্বরের প্রথম সপ্তাহ শেষ হয়ে গেল। কিন্তু শীত যেন পড়েও পড়ছে না। আলিপুর আবহাওয়া দফতরও এখনই শীত পড়া নিয়ে কোনও সুখবর দিতে পারছে না। বুধবার আলিপুর আবহাওয়া দফতরের পক্ষ থেকে জানানো হয়েছে, আগামী দু’-দিনও রাজ্যে জাঁকিয়ে ঠান্ডা পড়ার সম্ভাবনা কম। বরং যেমন চলছে সেরকমই ঠান্ডা অনুভূত হবে। বুধবার উত্তরবঙ্গের জেলাগুলিতে তাপামাত্রা স্বাভাবিকের থেকে এক ডিগ্রি নামলেও কলকাতা-সহ দক্ষিণবঙ্গের জেলাগুলিতে তা স্বাভাবিক বা স্বাভাবিকের উপরেই থেকেছে।
আন্দামানে বঙ্গোপসাগরের উপরে সৃষ্ট অতি গভীর নিম্নচাপটি ঘূর্ণিঝড়ে পরিণত হওয়ার সম্ভাবনা রয়েছে। কিন্তু এই ঘূর্ণিঝড়ের প্রভাব রাজ্যে কতটা পড়বে, তা নিয়ে এখনই নিশ্চিতভাবে কিছু বলতে পারছেন না আবহবিদরা। আগামী দু’-তিনদিন তাঁরা পরিস্থিতির উপরে নজর রাখতে চান। কারণ বঙ্গোপসাগরে গভীর নিম্নচাপ বা ঘূর্ণিঝড় তৈরি হলে উত্তর পশ্চিম দিক থেকে রাজ্যে ঢোকা ঠান্ডা শুষ্ক বাতাস বাধাপ্রাপ্ত হওয়ার সম্ভাবনা থাকে। সেক্ষেত্রে এরাজ্যের জাঁকিয়ে শীত পড়ার পথে বাধা হয়ে দাঁড়াতে পারে আন্দামানের দুর্যোগ।
আরও পড়ুন
শীতের ছুটিতে পাড়ি দিন ‘কাশ্মীর অফ ওড়িশা’ দারিংবাড়ি, মিলতে পারে বরফও
শীতের সবে শুরু। বরফঠান্ডা জমে ওঠার আগেই ঘুরে আসুন তিনচুলে
হাওয়া অফিসের পূর্বাভাস অনুযায়ী আগামী ৪৮ ঘণ্টায় আন্দামানে ভারী থেকে অতিভারী বৃষ্টির পূর্বাভাস রয়েছে। অতি গভীর নিম্নচাপটি ঘূর্ণিঝড়ে পরিণত হলেও আগামী তিনদিন তার অবস্থান সমু্দ্রের উপরেই থাকবে। ফলে আরও দু-তিনদিন আন্দামানে দুর্যোগ চলার আশঙ্কা প্রবল।
শুনুন আলিপুর আবহাওয়া দফতরের আবহবিদ হাবিবুর রহমান মণ্ডলের বক্তব্য, দেখুন ভিডিও ১

দেখুন ভিডিও ২